**GEREFORMEERDE KERK WAPADRANT**

**SONDAG 10 SEPTEMBER 2017**

**KONTEMPORÊRE DIENS**

**TEKSGEDEELTE: Hebreërs 5:11-6:20**

**TEMA: *GEDULD EN GELOOF***

**Inleiding**

Ons leef in ‘n wêreld waar tyd een van die waardevolste kommoditeite geword het. Alles moet vinnig gebeur. Almal jaag om dinge vinnig(er) gedoen te kry: daar is nie tyd om te mors nie. Ons is haastige mense! En dikwels ongeduldig: want ons het nie baie tyd nie. En nog so baie wat gedoen moet word...

En ongemerk kruip dit ook in ons verhouding met die Here in. Sonder dat ons dit dalk agterkom, trek ons hierdie gejaag ook in ons geloofslewe in. Ons raak ongeduldig – ook teenoor die Here.

Neem nou maar net die situasie in ons land as voorbeeld: hoe lank bid ons nou al dat die Here help en vir ons uitkoms gee?

Ek sien die anderdag een van my ou preke van sowat 15 jaar gelede. Daarin verwys ek na die onreg, korrupsie, swak leierskap, geweld, moord, benarde sosio-ekonomiese toestande in ons land. En ek is seker ek het in daardie erediens ook daaroor gebid.

Dis 15 jaar gelede. Dis asof daar nie juis iets verander het nie. Inteendeel: ek dink dit het net soveel erger geword.

Baie keer gaan dit vir ons nie net oor die situasie in ons land nie. Baie keer is daar ook iets in ons geloofslewe of ons persoonlike lewe wat ons graag sou wou anders hê. En ons bid ernstig daarvoor, want ons vertrou die Here en weet Hy is in beheer.

Maar ons is só gewoond daaraan om afsnytye en –datums te jaag, dat ons dit teenoor die Here eintlik ook wil doen. En dan raak ons ongeduldig: want hoekom gebeur daar dan niks nie? Hoekom verander ons omstandighede na soveel jare dan nie?

Ons worstel en ons stoei.

En dan doen ons een van 2 dinge:

* ons probeer met die Here onderhandel – probeer Hom forseer om nou regtig op te tree
* of ons raak moedeloos en begin twyfel. Partykeer begin ons selfs die Here subtiel daarvan beskuldig dat Hy nie omgee nie, of nie hoor nie, of nie meer in beheer is nie. En dan gebeur dit selfs dat ons begin belangstelling verloor, dat ons geloof begin kwyn.

Want ons is haastig. Ons het nie tyd om te wag nie. Ons lewensstyl en ons beplanning kan dit nie bekostig nie.

Is dit vir jou bekend?

Gaan dit dalk in jou lewe ook so?

Ons teksgedeelte gee ‘n spesifieke perspektief hierop.

1. **Traag om te leer**

Net eers ‘n bietjie agtergrond:

In die eerste klompie verse van hoofstuk 5 gaan dit oor ons Here Jesus Christus as die groot Hoëpriester van die tempel: die middelpunt, die hart van die godsdiens in Israel. God het Hom aangestel as die groot Hoëpriester van almal. Om God se verlossingsplan uit te voer, moes Hy mens word op aarde. In sy menswees het Hy die swakhede van die mens beleef (uitgesonderd natuurlik die sonde). Daarom kan Hy en het Hy soveel medelye met ons: Hy ken die swakhede, die gestoei van die mens. Hy weet by uitstek wat dit is om aan te hou bid om genade – met harde geroep en trane (5:7). Uiteindelik is sy gebede verhoor – omdat Hy Hom eerbiedig aan God onderwerp en op Hom gewag het. Toe het Hy vomaaktheid bereik en die bron van verlossing geword vir almal wat in Hom glo.

Kom ons lees nou verder uit Hebreërs 5:11- 6:20.

**Lees Hebreërs 5:11-6:20 (1983 Afrikaanse Vertaling)**

Soos ons nou al vantevore gesien het, is hier ‘n hele paar temas wat in die gedeelte vervleg is. Ons gaan vanoggend stilstaan by hierdie paar verse: 5:11, 6:12 en 6:15:

**Hebreërs 5:11:**

In verband hiermee het ons baie te sê wat moeilik is om aan julle te verduidelik, aangesien julle so traag is om te leer.

(Dan gaan hy voort om te verwys na kinders wat van melk lewe en volwassense wat vaste kos eet. Verwys natuurlik na kinders - teenoor volwassenes **in die geloof**).

Die skrywer van Hebreërs is ‘n bietjie moedeloos: hy wil graag verder gaan en die dieper betekenis van Jesus as die groot Hoëpriester in die tempel verduidelik, sodat daar by hulle nuwe hoop en sekerheid kan wees.

Maar sy aanvoeling is dat dit nie gaan werk nie: hulle is soos kinders in die geloof. Hulle is veronderstel om nou al heelwat verder te gegroei het, maar dit het nog nie gebeur nie. Hulle is “traag om te leer”, sê hy.

Is dit nie dalk ook met my en jou so nie?

Is ons nie dalk ook soos kinders in die geloof – wat net leef op melk en wat vaste kosse nie kan hanteer nie?

En is dit nie dalk ook ‘n aanduiding van die manier waarop ons die Here se woord hanteer nie?

Ken ons nog die Here se woord?

Kan ons dit nog reg hanteer? Reg verklaar? Reg toepas in ons lewens?

Of het ons stelselmatig daaraan gewoond geraak om maar tevrede te wees met ‘n oppervlakkige lees van die Woord? Want ons het nie tyd vir meer nie? Ons het nie tyd om dieper vrae te vra nie? Ons is te besig?

Mense stel vandag nie meer daarin belang om lang geskrewe dokumente te lees nie. Ons soek ‘n “Twitter weergawe” – 140 karakters: kort en kragtig. Ons het nie tyd of lus om dieper te delf nie. Ons hou maar eerder by die kitskos: die melk – vir kindertjies. Ons is ook nie meer gesteld daarop om self ‘n diepgaande studie te maak nie: iemand anders moet vir ons die “kos” vir ons geloofslewe bring: en dit moet vinnig en maklik verteerbaar wees – soos melk.

En die gevolg?

Ons verstaan soos kindertjies. Ons reageer soos kindertjies. Onvolwasse gelowiges. En ons mis die punt van ons lewe hier op aarde.

En daarom beleef ons ook nie die rus wat die Here vir ons bewerk het nie. Ons bly vasgevang in ‘n oppervlakkige, gejaagde lewe – die spreekwoordelike muis op die wielietjie...

Die Griekse woord vir “traag” is destyds dikwels gebruik om te verwys na ‘n siek leeu wat nie meer lekker kan beweeg nie. So ‘n leeu kan nie meer oorleef nie. Sy lewe is verby. Hy kan nie meer sy prooi vang nie. Hy kan nie meer sy trop beskerm teen indringers van buite nie. Sy bruikbaarheid is verby. Sy lewe is verby.

Is ek en jy dalk ook so as gelowiges?

Traag, verlam, sonder doel of plek?

Interessant dat die skrywer subtiel waarsku (verse 4-8: wie afvallig geword het, kom voor die onverbiddelike oordeel van God te staan) maar dan nog steeds positief aanmoedig.

Kyk hoe fyn doen hy dit in verse 9-12:

Maar, geliefdes, al praat ons in hierdie trant, is ons oor julle oortuig van beter: dat julle gered sal word.

God is nie onregverdig nie: Hy sal julle werk nie vergeet nie en ook nie die liefde wat julle vir sy Naam betoon het deurdat julle julle medegelowiges gedien het en nog dien nie.

Dit is ons vurige wens dat julle end-uit dieselfde ywer as vroeë aan die dag sal lê todat die dinge waarop julle hoop, vervul is.

Julle moet dus nie traag word nie, maar die voorbeeld navolg van dié wat deur geloof en geduld deel gekry het aan die dinge wat God beloof het.

Ons mag ook hieraan vashou: daar is nog tyd. Moenie ophou nie. Moenie hardkoppig wees soos Israel van ouds nie. Maar moet ook nie tevrede wees met die melk van die geloof nie. Hou aan probeer. Hou aan bid. Hou aan groei in die geloof. Hou aan met goeie werke. En laat dit uitgroei tot die werklike vaste kosse van die geloof.

1. **Geduld en geloofsgroei**

Hierdie laaste vers (12) gee ‘n besondere sleutel – ook vir ons vandag:

Julle moet dus nie traag word nie, maar die voorbeeld navolg van dié wat deur geloof en geduld deel gekry het aan die dinge wat God beloof het.

Dit blyk dat die lesers in een saak te kort skiet. Hulle het geloof, maar dit groei nie juis nie. Hoekom nie?

Hulle is traag, want hulle het nie geduld nie.

Op die oog af lyk dit of hier ‘n teenstrydigheid is: traag en geduldig wees.

Maar dit is nie. Geduldig wees is nie traag wees in die geloof nie.

Inteendeel: geduld is juis teken van ‘n groeiende geloof. Iemand wat traag is in die geloof, gee nie om nie, probeer nie harder nie, is nie toegewyd nie, verloor belangstelling.

Iemand wat geduldig is in die geloof, se geloof het al verdiep, het al geleer om op die Here te vertrou, verstaan wat dit is om in die geloof te volhard en alles oor te gee aan Hom wat in sy almag alles (ook die gebeure in jou lewe) in sy hand hou en dit vir jou - op die regte tyd - ten goede te laat meewerk.

Hoe lyk dit met jou?

Is jy nog geduldig in jou verhouding met die Here?

Hou jy nog aan Hom vas, of fokus jy eintlik op jou eie agenda?

Dis nie sonder rede dat Paulus “geduld” noem as een van die vrugte van die Gees nie. Geduld is ‘n teken daarvan

* dat jy werklik glo
* dat jy werklik vertrou
* dat jy werklik oortuig is dat God beter weet wat om wanneer in jou lewe te laat gebeur
* dat jy verstaan dat jou lewe hier en nou deel is van die groter prent van die ewigheid
* dat Jesus Christus se offer aan die kruis genoeg sekerheid is – dat jy daarom nie krampagtig vasklou aan jou planne, jou idees, jou beplanning vir jou lewenspad nie
* dat jy met rustigheid en vrede en hoop en dankbaarheid doen wat jou hand vind om te doen
* dat jy onverskrokke agter Jesus aanloop as sy dissipel – want Hy is vir jou genoeg
* dat jy dit met blydskap doen, omdat jy glo dat Hy jou liefhet, jou verlos het, jou versorg met alles wat jy vir elke dag nodig het – solank jy nog hier op aarde leef
* en dat die dag kom wat Hy die hemelpoorte vir jou oopmaak om vir ewig saam met Hom in sy hemelse heerlikheid te leef.

En kom ons wees maar eerlik: dit is moeilik!

Ons is só gewoond daaraan om self ons dinge te doen: om ons eie vermoëns in te span. Op ons terme. Teen ons eie tempo.

Iemand het eendag ‘n boek geskryf met die titel: “The 4 miles per hour God.”

Ons is haastig.

Ons is ongeduldig. Ons kan nie wag nie.

Ons wil hardloop. Ons jaag van punt A na punt B in ons lewens.

Maar God sê: “Wandel met My.”

Hy loop teen sy tempo.

Ons moet leer om geduldig te wees. Om te wag. En teen sy tempo saam met Hom te wandel.

1. **Die sekerheid van Jesus Christus**

Dit is nie onmoontlik nie. Dit vra baie. Maar daar is ‘n skare van geloofsgetuies wat dit gedoen het en steeds doen. En ons moet hulle voorbeeld volg.

Hebreërs 6:15 sê dit duidelik:

En so het Abraham dan, nadat hy geduldig gewag het, gekry wat aan hom beloof is.

Hoe kon Abraham so seker wees? Hoe kon hy so geduldig wees?

Onthou: God het hom geroep van doer vêr uit Ur. Hy moes trek. Hy het nie presies geweet waarheen nie. Hy het nie geweet wat presies sou met hom gebeur nie. Al wat hy geweet het, was dat God self belowe het dat Hy met hom sou wees en hom sou versorg en ‘n baie besondere pad met hom sou loop.

Vir lank het hy rondgeswerf. Vir lank was hy en Sara kinderloos.

Hoe kon hy so seker wees?

Hoe kon hy so geduldig wees?

Die sekerheid lê daarin dat God self beloof dat Hy altyd getrou bly aan sy beloftes. Hy het niemand groter as Hyself by wie Hy dit kan bevestig met ‘n eed nie, daarom het Hy dit by Homself gedoen (6:13-20).

En hieraan het Abraham geduldig vasgehou. Hy het geglo. En sy geloof (lees ons later in hoofstuk 11) was nie oppervlakkig en onvolwasse nie. Hy was nie volmaak nie. Maar hy het vasgehou aan die beloftes en die eed wat die Here afgelê het.

En ons dan?

Het ons nie ook ‘n belofte en ‘n eed van die Here nie?

Het ons nie ook die sekerheid dat die Here ons verlos, dat Hy vir ons sorg en ‘n besondere pad met ons loop nie?

Die skrywer van Hebreërs stel dit duidelik in verse 18-20:

Die twee onveranderlike dinge, die belofte en die eed, waarborg dat God sy woord gestand sal doen, en is vir ons wat ons toevlug tot Hom geneem het, ‘n kragtige aansporing om vas te hou aan die hoop wat vir ons weggelê is.

Hierdie hoop besit ons as ‘n veilige en onbeweeglike lewensanker, wat agter die voorhangsel vas is.

Daar het Jesus, ons Voorloper, ter wille van ons ingegaan, en Hy is vir ewig Hoëpriester volgens die orde van Melgisedek.

En hiermee sluit hy dan weer aan by die refrein van sy skrywe tot dusver: Jesus Christus is groter en het oneindig meer eer en heerlikheid as enige iemand of iets anders in die skepping: groter as die engele, groter as Moses, groter as selfs die aardse hoëpriester in die tempel.

Ook vir my en jou is Hy die onbeweeglike lewensanker. Hy het in die tempel ingegaan om Homself te offer vir my en jou. Die voorhangsel het geskeur. Ons is versoen met God.

**Slot**

Verstaan jy nog hoekom dit so nodig is om die onoortreflike eer en heerlikheid van Jesus raak te sien?

Sien jy nog die groter prent raak - van dit waarmee God besig is in sy verlossingsplan vir die wêreld, vir die heelal? Hy, die almagtig Skepper van alles is besig. Hy is kragtig aan die werk. Dit is ons troos en ons sekerheid.

Daarom: moenie traag wees in die geloof nie. Moenie soos ‘n kind in die geloof wees nie. En moenie ongeduldig raak nie.

God bly altyd getrou aan sy beloftes! Wag op Hom...

Amen.